Petrák, Ľubomír, poslanec NR SR (2018-02-07):
Ďakujem pekne. Ja sa ospravedlňujem, že využívam tento nástroj, ktorý mi ako navrhovateľovi patrí, ale myslím si, že je potrebné si povedať niektoré veci úplne otvorene. A ak tu zaznievajú veci, že zo strany vládnej koalície sú to kroky, ktoré sú nesystémové, a práca má prísť za ľuďmi a nie ľudia za prácou, s týmito tvrdeniami ja súhlasím. Ale idem sa spýtať ctených pánov kolegov z Ľudovej strany Naše Slovensko, že a ktože to sľuboval v tom Banskobystrickom kraji, ako bude stavať tie cesty a všetkých tých ľudí, ktorí sú zo sociálne marginalizovaného prostredia, zamestná a vyriešia všetky veci? Ktože to sľuboval? Boli sme to my alebo to bola vaša strana prostredníctvom vášho predsedu? Ktože, ktože sľuboval, akým spôsobom pohne ten Banskobystrický kraj dopredu a okrem toho, že zamestnal svojich rodinných príslušníkov, tam nezamestnal takmer nikoho iného? Dámy a páni, ja som pripravený na akúkoľvek kritiku, som pripravený na akúkoľvek kritiku, ale tá kritika znamená aj to, že predtým, ako idete vystúpiť, sa pozriete do zrkadla a potom budete kritizovať tých ostatných. Zaznela tu otázka od pani poslankyne Kiššovej, že prečo nám rastie podiel okresov, ktoré sú zaradené v pláne vlády. No, pani poslankyňa, preto, lebo tie kritériá sa tak zvyšujú, že nie preto, že by sa tie okresy zhoršovali, ale zaraďujeme aj tie okresy, ktoré predtým nemali na to nárok. Toto je podstata, prečo sa zvyšuje počet okresov, ktoré sú zaradené v pláne vlády na osobitnú pomoc. A keď ideme hovoriť o tom, aká je cesta k tomu, aby sa nevyľudňoval východ, aká je cesta k tomu, aby sa ľudia vracali a boli, hľadali viac zamestnania na Slovensku, opýtajte sa hocikoho, jediný nástroj je, že sa im na Slovensku oplatí robiť a dostanú za to primeranú odmenu, mzdu za prácu. Čiže na jednej strane jediným zmysluplným a veľmi efektívnym krokom je mzda, ktorá je za prácu, a na druhej strane nás kritizujete za to, že zvyšujeme minimálnu mzdu, kritizujete nás za to, že dávame príplatky za nočnú prácu, kritizujete nás za to, že dávame príplatky za prácu v sobotu, nedeľu a vo sviatok, lebo niekoho to bude niečo stáť. Ale cesta, aby ľudia zarobili a vrátili sa späť a boli ochotní robiť, jedinou zmysluplnou a efektívnou cestou je mzda, ktorú dostanú za svoju prácu, ktorú kvalitne vykonajú. Toto je podstata toho, čo vy nechcete počúvať. Pán kolega Fecko, ja s vami absolútne súhlasím, že je veľmi veľký potenciál na našom vidieku, pokiaľ ide o pôdohospodárstvo. Áno, je veľa, veľa plôch, je veľký priestor na zamestnávanie v tejto oblasti. Ale keď ideme späť do histórie, a ktože zlikvidoval slovenské poľnohospodárstvo v 90. rokoch? Bola to strana SMER, bola to strana SNS alebo nebodaj to bola strana KDH, s ktorou hľadáte nejaké možné východiská spolupráce do budúcnosti? Ak hľadáte kroky, ktoré boli a ktoré znamenali krach slovenského poľnohospodárstva v minulosti, boli to kroky v tom období. Ak hľadáte druhé problémy, ktoré zaťažili slovenské poľnohospodárstvo, boli to podmienky, ktoré boli vyjednané v prístupových rokovaniach do Európskej únie, kde staré členské krajiny Európskej únie majú ďaleko lepšie podmienky pre podporu pôdohospodárstva, ako má Slovensko. Toto sú historické chyby, s ktorými sa nevieme a ešte dlho nebudeme vedieť vysporiadať.